Turqi: Ashpërsohen debatet për çështjen e veshjes islamike
Hayrunnisa Gul mund të bëhet e para bashkëshorte e një presidenti turk që mban shaminë islamike të kokës
Nëse Abdulla Gul fiton në votimin e nesërm, i cili është vendimtar për zgjedhjen e presidentit, gruaja e tij Hayrunnisa do të bëhet e para bashkëshorte e një presidenti që mban këtë veshje islamike. Ajo e mban hixhabin, shaminë që mbulon kokën dhe qafën që kur ka qenë fare e re dhe është bërë ndër propagandistet kryesore të saj. Kjo ka ngjallur një stuhi debatesh mes atyre që e shohin hixhabin si simbol të Islamit politik dhe të tjerëve që thjesht e quajnë atë një porosi që vjen nga Zoti. Laikët janë të shqetësuar për idenë që një grua me shaminë islamike të kokës mund të hyjë tani në atë pallat presidencial i cili dikur ishte selia e babait të Turqisë moderne Mustafa Kemal Ataturk, udhëheqës mjaft i respektuar dhe vendosmërisht laik i vendit. Të tjerë mendojnë se ardhja e Hayrunnisës në pallatin presidencial mund t’i ndihmojë myslimanët e Turqisë të ndihen më të përfshirë në shoqërinë turke. Ja si shprehet Neriman Jashar, e cila sapo ka mbarur universitetin dhe mban hixhabin. Një stiliste e njohur turke ka thënë kohët e fundit se asaj i është kërkuar nga zonja Hayrunnisa Gul të krijojë një variant modern të shamisë së kokës, njoftim që më vonë u mohua nga ndihmësit e zonjës Gul. Në lagjen e pasur Nishantash të Stambollit, një banore me emrin Hatixhe Denizçi thotë se nuk e shqetëson aspak fakti që zonja Gul mban shaminë e kokës në cilësinë e gruas së një ministri të jashtëm. Por ajo thotë se do të kishte rezerva nëse zonja Gul mban veshjen islamike në skenën e politikës ndërkombëtare si zonjë e parë e Turqisë. Leyla Melek Çifçi, kryeredaktore e revistës “Kozmopolitan” në turqisht, thotë se imazhi i zonjës Gul nuk pasqyron mënyrën se si e shikon veten Turqia moderne. Shamia e kokës është e ndaluar në zyrat qeveritare dhe në shkolla dhe laikët e shohin idenë që zonja e parë të mbajë një shami të tillë si një sfidë ndaj rrugës moderne që Ataturku projektoi për Turqinë. Shumë njerëzve u kujtohet kur Hayrunnisa Gul apeloi pranë Gjykatës Europiane për të Drejtat e Njeriut për të drejtën e veshjes së hixhabit në një universitet dhe janë të shqetësuar se ajo mund ta verë presidencën në ndikimin islamik. Ata flasin gjithashtu me ironi për idenë që një grua me veshje islamike të përfaqësojë një shtet laik i cili kërkon të anëtarësohet në Bashkimin Europian. Nëse zoti Gul zgjidhet president, një nga provat e para për të do të jetë nëse do ta marrë apo jo gruan e tij në një ceremoni ushtarake që do të zhvillohet më 30 gusht ku ndalohen shamitë islamike të kokës.//ii